Puškvorec obyčajný

Puškvorec obyčajný (lat. Acorus calamus) je bylina z čeľade puškvorcovité (lat. Acoraceae).  Niektoré staršie taxonomické systémy radia puškvorec do čeľade áronovité (lat. Araceae).

Puškvorec je tiež tradičným korením a používa sa aj ako potravinový doplnok (supplement). Neexistujú však žiadne vedecké štúdie, ktoré by potvrdili jeho bezpečnosť alebo liečivé účinky, navyše požitý puškvorec môže byť jedovatý a mať karcinogénne účinky. Z týchto dôvodov je jeho komerčné použitie v Spojených štátoch zakázané.

Opis 
 Puškvorec obyčajný je trváca bylina dorastajúca do výšky až 200 cm. Na báze vyrastá z až 3 cm hrubého plazivého podzemku. Celá rastlina je charakteristická svojou nápadnou aromatickou vôňou, ktorá sa zvýrazní po rozlomení podzemku.
Stonka je trojhranná.
 Listy sú striedavé, dvojradovo usporiadané, prisadnuté, na báze s listovými pošvami. Čepele majú mečovitý tvar, sú dlhé 50 až 125 cm a 0,7 – 2 cm široké, na okraji niekedy trochu zvlnené.
 Kvety sú usporiadané do kvetenstva, ktoré tvorí mnohokvetý valcovitý šúľok (spadix), ktorá sa smerom k vrcholu zužuje. Spočiatku je zelený, neskôr hnedne, dorastá do dĺžky 5 – 9 cm. Je síce vrcholový, ale vyzerá ako bočný, pretože jeho podporný listeň pôsobí dojmom pokračovania stonky. Je 20 – 90 cm dlhý a na prvý pohľad skôr pripomína list.
 Kvety sú veľmi drobné, usporiadané v spadixe do skrutkovice. Okvetie je zelenkavé, zložené zo 6 okvetných lístkov v 2 praslenoch (3 + 3). Tyčiniek je 6, v 2 praslenoch (3 + 3). Gyneceum je zložené z 3 plodolistov, je synkarpné, semenník je vrchný.
 Na našom území kvitne najčastejšie v júni až júli.
 Plody sa nevytvárajú, je to sterilný triploid. Blízko príbuzné druhy, ktoré však u nás nerastú, napr.  Acorus americanus, vytvárajú červené bobule.

Biotop 
Puškvorec obyčajný je mokraďová rastlina, najčastejšie rastie na brehoch stojatých a pomaly tečúcich vôd. Môže vytvárať monodominantné porasty radené do asociácie Acoretum calami. Na našom území sa objavil v 16. storočí.

Areál rozšírenia 
Pochádza z Ázie. Pôvodný areál zahŕňal Indiu, centrálnu Áziu a pravdepodobne východnú Európu. V súčasnej dobe rastie po celej  Európe, v Ázii, Severnej Amerike a ďalších oblastiach. V Ázii a Severnej Amerike rastú ďalšie blízko príbuzné druhy, tvoriace plody.

Použitie 
Hoci sa stáročia používal v ľudovom liečiteľstve na liečbu tráviacich ťažkostí a bolesti, neexistujú žiadne vedecké štúdie, ktoré by potvrdili jeho bezpečnosť alebo účinky, navyše požitý puškvorec môže byť jedovatý. Tieto závery viedli k zákazu jeho komerčného použitia (či už samotnej rastliny alebo extraktov z nej) v Spojených štátoch. Užitie vyšších dávok môže vyvolať halucinácie a karcinogénne účinky.

Medicína založená na dôkazoch 
Z vedeckého hľadiska niektoré preklinické štúdie naznačovali jeho pozitívny vplyv na liečbu neuropatickej bolesti. Ukázalo sa však že aj veľmi nízke dávkovanie môže spôsobiť poškodenie orgánov a stimulovať vznik nádorov tráviacej trubice. Príčinou je obsah účinnej látky β-azarónu, ktorá je jedovatá a karcinogénna. Významný antidepresívny, analgetický a neuroprotektívny účinok sa nepotvrdil. Štúdie na zvieratách ukázali slabší krátkodobý kardioprotektívny účinok s významnými negatívnymi dopadmi pri dlhodobejšom podávaní. Antialergické účinky sú slabé. Vzhľadom k prítomnosti karcinogénneho β-azarónu sa užívanie rastliny ani extraktov z nej, najmä dlhodobé, neodporúča.

Alternatívna medicína 
Podzemok sa využíva ako prírodný insekticíd a zložka parfumov. Tradične sa používa v ájurvédskej a čínskej medicíne na liečbu nespavosti, depresie, neuróz, epilepsie, schizofrénie a ďalších, dominantne neurologických chorôb.

V ľudovom liečiteľstve sa používa podzemok (Rhizoma calami aromatici). Aplikoval sa hlavne pri žalúdočných problémoch, pretože údajne podporuje látkovú výmenu, pôsobí priaznivo na tvorbu tráviacich štiav, má upokojujúci účinok na kŕčovité bolesti a pôsobí aj dezinfekčne a močopudne. V minulosti sa z koreňa vyrábal žalúdočný likér.

Puškvorec má údajne upokojujúci účinok a pôsobí antidepresívne, utlmuje astmatické záchvaty a verí sa, že má pozitívny účinok na stav zoslabnutých ľudí (v starobe, po chorobe, po operácii, ožarovaní, chemoterapii atď.), a aj výrazne protialergické pôsobenie. Používal sa aj vo forme kúpeľov proti reumatizmu, na ekzémy, na omývanie zle sa hojacich rán alebo ako celkovo posilňujúci prostriedok.

Zaužívané názvy produktov či extraktov z puškvorca v alternatívnej medicíne či rôznych krajinách: Sweet Flag, Golomi, Ugragandha, Vacha, Vekhanda, Bach, Calamus Oil.

Gastronómia 
V gastronómii boli od stredoveku oddenky využívané na okorenenie sladkých pokrmov a kompótov v indickej a islamskej kuchyni. V Európe aj Amerike býval kandizovaný. Z veľmi mladých výhonkov možno pripraviť šalát na povzbudenie chuti (riziko otravy!).

Obsahové látky 
Obsahuje silice, ktoré sú tvorené radom mono- a seskviterpénov. Ďalej obsahuje horčiny, triesloviny, slizy, cukry, cholín, alfa a beta-azarón. Zloženie sa rôzni podľa toho, či sa jedná o alkoholový extrakt alebo olej. Hlavnou účinnou látkou je karcinogén β-azarón, ktorý účinkuje ako inhibítor acetylcholínesterázy a stimulátor GABAA receptorov.

Referencie

Literatúra

Iné projekty

Externé odkazy 
 Herbár online, po česky (bez overiteľných odborných zdrojov!)

Puškvorcovité
Liečivé rastliny
Jedovaté rastliny
Listová zelenina
Koreniny
Alternatívna medicína